text: Sønderjyske tilføjer ishockeymestrene i Esbjerg første nederlag
  19 september 2017 kl. 19.41
  ​Esbjerg Energy led sæsonens første nederlag i Metal Ligaen, da Sønderjyske tog sejren i Vestjylland.
  De forsvarende ishockeymestre Esbjerg Energy led sæsonens første nederlag i Metal Ligaen, da Sønderjyske gæstede det vestjyske.
  Især takket være en stærk anden periode, som blev vundet 3-1, grundlagde sønderjyderne sejren på 5-2.
  Esbjerg havde forladt isen som sejrherre i sæsonens tre første kampe, som alle havde givet maksimumpoint efter sejr i ordinær tid.
  Sønderjyske havde derimod fået en mere rolig sæsonstart med to sejre - den ene efter forlænget spilletid - og et nederlag.
  Men sønderjyderne havde bragt effektiviteten med til Esbjerg tirsdag aften.
  Selv om det lykkedes Esbjerg at udligne to Sønderjyske-føringer, trak gæsterne fra i anden periode, som blev vundet med 3-1.
  Syv minutter inde i anden periode blev kampen reelt afgjort, da Greg Gibson gjorde det til 5-2, og det kom Esbjerg aldrig i nærheden af at vende rundt på.
  Sønderjyske kravler dermed op på otte point, mens Esbjerg forbliver på ni point.
  I rundens øvrige kampe vandt Rungsted Seier Capital 3-0 ude mod Aalborg Pirates, Frederikshavn White Hawks pryglede Gentofte Stars med 7-1, mens Rødovre Mighty Bulls vandt 2-0 hjemme over Odense Bulldogs.
  